Sentimen lemah dalam hartanah
BERGELUT DENGAN IMPAK PASCA COVID-19… “Pembeli berpotensi amat berhati-hati” terhadap kenaikan inflasi serta sedang mencari perlindungan dalam kestabilan ekonomi dan keselamatan pekerjaan. KUALA LUMPUR: PropertyGuru Malaysia sedang melihat peningkatan yang perlahan dalam pasaran hartanah memandangkan pengguna masih bergelut dengan impak pasca Covid-19. Pengurus Negara Malaysia (PropertyGuru.com.my dan iProperty.com.my), Shylendra Nathan berkata, “pembeli berpotensi amat berhati-hati” terhadap kenaikan inflasi serta sedang mencari perlindungan dalam kestabilan ekonomi dan keselamatan pekerjaan. Pembeli mengambil pendekatan tunggu dan lihat mungkin teragak-agak dalam meneruskan rancangan pembelian mereka sehingga wujud kestabilan politik serta ekonomi, katanya dalam satu kenyataan yang sejajar dengan pengumuman Laporan Pasaran Hartanah Malaysia (MPMR) Suku Kedua 2022.  Berdasarkan Indeks Harga Jualan Hartanah Bertingkat Tinggi, harga bagi hartanah berstrata telah jatuh sebanyak 0.23 peratus dari suku ke suku pada suku pertama 2022 dan hanya mencatatkan kenaikan 0.51 peratus dari tahun ke tahun. Bekalan hartanah bertingkat tinggi bagaimanapun, terus bertambah sebanyak 3.25 peratus dari suku ke suku serta 18.24 peratus dari tahun ke tahun, menonjolkan ketidakpadanan harga yang mendalam terhadap selera pembeli.  Generasi hari ini amat meminati kondominium yang berlokasi baik tetapi mereka tidak mempunyai sumber untuk membeli dan menyelenggara unit-unit ini, kata Shylendra. Beliau berkata, terdapat permintaan berpotensi pulih menjelang suku akan datang kerana rakyat Malaysia yang kaya biasanya, menggunakan hartanah sebagai lindung nilai terhadap inflasi.  Dengan mengambil kira kelebihan nilai tanah, kenaikan harga unit bertanah menawarkan margin yang lebih besar untuk peningkatan modal dalam jangka masa panjang, katanya. Menurut Kajian Kestabilan Kewangan Bank Negara Malaysia (BNM) Separuh Kedua 2021, terdapat peningkatan ketara dalam keseluruhan ekonomi dan sektor kewangan tetapi unit tidak terjual yang telah siap dibina kekal menjadi isu utama dalam industri perumahan.  Laporan itu menyatakan lebih daripada 180,000 unit dalam pasaran perumahan masih tidak terjual, mencerminkan isu kemampuan diburukkan lagi oleh pandemik, yang konsisten dengan trend penawaran syarikat hartanah dalam talian meningkat. Unit bertanah kekal menjadi pilihan utama walaupun pembeli berpotensi sedang terhimpit akibat kemampuan dan masalah kewangan, mengakibatkan permintaan yang lebih perlahan.  Selain itu, dengan kenaikan kadar dasar semalaman (OPR) BNM yang naik kepada 2.0 peratus daripada 1.75 peratus, faedah gadai janji sedia ada dan masa depan akan terkesan, seterusnya mengurangkan keyakinan belian, jadi penjual perlu mengambil inisiatif bagi memberi insentif kepada pembeli dengan pakej yang menarik, katanya. – Bernama 
See author's posts
